**Emlékeztető az Operációkutatási Tudományos Bizottság üléséről**

Helyszín: MTA Titkárság.

Időpont: 2015. október 16. 10:00

Jelen vannak:

Szavazati jogú tagok: Csendes Tibor, Deák István, Fábián Csaba, Forgó Ferenc, Fülöp János, Galántai Aurél, Illés Tibor, Maros István és Szeidl László.

Tanácskozási jogú tagok: Krész Miklós.

Meghívott vendégek: Galambos Gábor és Imreh Csanád.

Kimentését kérte: Bozóki Sándor, Fegyverneki Sándor, Frank András, Komlósi Sándor, Szántai Tamás.

Csendes Tibor elnök megnyitja az ülést, és megállapítja, hogy az határozatképes.

**1. napirendi pont: Imreh Csanád beadandó akadémiai doktori pályázatának előzetes megbeszélése.**

Imreh Csanád ismerteti tudományos és közéleti tevékenységét, és jelzi, hogy pályázatában az Operációkutatási és az Informatikai Bizottságok illetékességét fogja megjelölni. Előadásának címe:

“Online optimalizálási algoritmusok versenyképességi elemzése”.

A Bizottság Imreh Csanád tevékenységét pozitívan értékelte, az eredményeket számban és erőben elegendőnek ítélte, és megállapította, hogy azok relevánsak Operációkutatási Bizottság számára. A Bizottság az alábbi tanácsokat fogalmazta meg:

* Többszerzős cikkek esetén érdemes tisztázni az egyes szerzők hozzájárulását. A III. Osztályon ugyan nincs erre vonatkozó előírás, de jobb elejét venni az esetleges kritikának. Amely cikk társszerzői a Pályázó doktoranduszai, ott erre a tényre rá kell mutatni.
* Hangsúlyozni kell, hogy a Pályázó eredményei alkalmazhatók. A disszertációban minden modellhez érdemes ismertetni az alkalmazási lehetőségeket.
* Bővítendő a disszertációban az egyes modellekkel kapcsolatban felsorolt előzetes és kapcsolódó eredmények és hivatkozások köre. Ugyanis gyakori kritika, hogy a pályázók tevékenysége szűk területre korlátozódik, és így jelentőségük csekély. Érdemes volna statisztikát szerkeszteni az online algoritmusokkal foglalkozó cikkekről.
* Hangsúlyozni kell az eredmények relevanciáját; bizonyítani, hogy az Operációkutatási Bizottság hatáskörébe tartoznak. Érdemes megemlíteni, hogy az online algoritmusok kutatói mely releváns elismeréseket kaptak, pl. Tardos Éva, Ronald Graham és David S. Johnson.
* A pályázat szövegében is ki kell emelni annak a jelentőségét, ha egy probléma nehézségére, vagy algoritmus versenyképességére vonatkozó becslést sikerül pontosítani. Érdemes hangsúlyozni az alkalmazott eszközök sokféleségét.
* Az egyes algoritmusok leírását, akár pszeudokódját, érdemes függelékben csatolni. Az algoritmusokat jó elnevezni, és az elnevezés szerint hivatkozni rájuk.
* A pályázathoz csatolandó, minőségi hivatkozásokat tartalmazó listához: Nagyon jó, hogy a Pályázó hivatkozott cikkei között van két olyan, amelynek egyedüli szerzője. Érdemes a megkívánt 10 minőségi hivatkozásnál többet, akár 15-öt benyújtani; az erősek legyenek a lista elején (elismert szerzők rangos folyóiratban megjelent munkái). Nem árt kigyűjteni, hogy a hivatkozó cikkek hány hivatkozást kaptak. A formai követelményeknek meg kell felelni: 3, legfeljebb 4 oldal terjedelem, legalább 5-ös betűméret. Érdemes tagolni, az első bekezdéseket (azonosítókat és fontos megjegyzéseket) nagyobb betűvel vagy vastagítva szedni. Nem árt a hivatkozó cikkeket elektronikus formában hozzáférhetővé tenni a habitusvizsgáló bizottság tagjai számára.

Budapest, 2015. október 16.